L-Ajruport Internazzjonali ta’ Malta huwa wieħed mill-iktar postijiet fil-pajjiż  li huwa meqjusa bħala ta’ sigurtà għolja. Mill-ajruport jgħaddu mal-erba’ miljun passiġġier fis-sena u jinżlu u jitilgħu medja ta’ 2,500 ajruplan fix-xahar. Dan minbarra li jiġu ċċekkjati mal-1,400,000 bagalja fis-sena. Għalkemm l-Ajruport Internazzjonali ta’ Malta huwa wieħed żgħir u ftit li xejn jinqalgħu inċident, il-membri tas-sigurtà huma lesti għal kull eventwalità. Eżempju huwa dak li seħħ kważi ġimgħa ilu meta bagalja li kien sarilha c-check-in mmarkat li kellha sustanza suspettuża. Dan wassal biex fi ftit minuti, l-ajruport ġie evakwat u ttieħdu l-miżuri kollha ta’ sigurtà sakemm ġie stabbilit li ma kienx hemm periklu wara li ġie stabbilit li fil-bagalja kien hemm apparat tal-għaddasa . Dal-każ juri s-sorveljanza stess li issir il-bogħod mill-għajn fuq l-bagalji li jkunu ser jitgħabbew fuq l-ajruplani. F’ajruporti internazzjonali oħrajn kien hemm każi rari ta’ armi li tpoġġew apposta f’inkjesti ġurnalistiċi li sgiċċaw dawn il-miżuri ta’ sigurtà. Is-sigurtà fl-ajruport isir f’diversi livell fosthom minn uffiċjali tal-linja tal-ajru, tal-MIA, tal-pulizija , l-armata u tad-dwana. L-Ispettur Anzjan, Victor Aquilina qal lil tvm.com.mt li l-Pulizija tagħmel rondi kontinwi sabiex iħarsu s-sigurtà tal-post permezz ta’ spezzjonijiet fuq il-persuni kollha li jaħdmu l-ajruport. Bejn l-2010 u Ottubru tal-2013, fl-Ajruport Internazzjonali ta’ Malta il-Pulizija arrestat 580 persuna, il-parti l-kbira tagħhom b’rabta ma’ traffikar ta’ droga jew immigrazzjoni. Minnhom kien hemm 517-il persuna li tressqu l-Qorti. Minbarra każi ta’ droga jew immigrazzjoni, reati oħra mwettqa f’dawn il-każijiet kienu jinkludu ksur tal-Ordinanza tal-Armi, ksur ta’ kundizzjonijiet ta’ libertà proviżorja, frodi, serq, offiżi fuq il-persuna, kuntrabandu ta’ tabakk, flus kontanti eċċessivi, reati sesswali, attakk fuq ATM, falsifikazzjoni, u persuni arrestati minħabba suspett li kienu qed jiġu ttraffikati.